DECRETO 160/2007, do 26 de xullo, polo que se aproban os estatutos do Colexio de Enxeñeiros Industriais de Galicia.
CONSELLERÍA DE PRESIDENCIA, ADMINISTRACIÓNS PÚBLICAS E XUSTIZA — III. OUTRAS DISPOSICIÓNS — 09/08/2007

De acordo co establecido no artigo 150.2 da Constitución española, a Lei orgánica 16/1995, do 27 de decembro, de transferencia de competencias á Comunidade Autónoma galega, transfire no marco da lexislación básica do Estado, o desenvolvemento lexislativo e a execución en materia de corporacións de dereito público representativas de intereses económicos e profesionais, complementando así o ámbito competencial determinado no artigo 27.29º do Estatuto de autonomía de Galicia.
A transferencia en materia de colexios oficiais ou profesionais fíxose efectiva a través do Real decreto 1643/1996, do 5 de xullo, e asumiuse polo Decreto 337/1996, do 13 de setembro, da Xunta de Galicia.
A Lei 11/2001, do 18 de setembro, de colexios profesionais da Comunidade Autónoma de Galicia, ditada en virtude da citada competencia, dispón no seu artigo 16, en relación co 18, que os colexios profesionais gozarán de autonomía para a elaboración, aprobación e modificación dos seus estatutos, sen máis límites que os establecidos polo ordenamento xurídico.
Mediante o Decreto 70/2005, do 31 de marzo, aprobáronse os Estatutos do Colexio de Enxeñeiros Industriais de Galicia.
O Colexio de Enxeñeiros Industriais de Galicia, acordou, na asemblea xeral extraordinaria cque tivo lugar o 12 de maio de 2007, a aprobación dos novos estatutos de conformidade coa Lei 11/2001. Os devanditos estatutos foron comunicados á Conselleria de Presidencia, Administracións Públicas e Xustiza, para os efectos da súa aprobación definitiva, despois da cualificación de legalidade.
Tendo en conta o exposto, en virtude do uso da competencia que ten atribuída polo artigo 34.5 da Lei 1/1983, do 22 de febreiro, por proposta do conselleiro de Presidencia, Administracións Públicas e Xustiza, e logo de deliberación do Consello da Xunta de Galicia na súa reunión do día vinte e seis de xullo de dous mil sete,
DISPOÑO:
Artigo único
Aprobar, por seren adecuados á legalidade, os estatutos do Colexio de Enxeñeiros Industriais de Galicia, que figuran como anexo este decreto.
Disposición derrogatoria
Queda derrogado o Decreto 70/2005, do 31 de marzo, de aprobación dos Estatutos do Colexio de Enxeñeiros Industriais de Galicia.
Disposición derradeira
O presente decreto entrará en vigor aos vinte días da súa publicación no Diario Oficial de Galicia.
Santiago de Compostela, vinte e seis de xullo de dous mil sete.
Emilio Pérez Touriño
Presidente
José Luis Méndez Romeu
Conselleiro de Presidencia, Administracións Públicas e Xustiza
ANEXO
Estatutos do Colexio de Enxeñeiros Industriais
de Galicia
Indice
Capítulo I. Disposicións xerais.
Artigo 1. Marco legal.
Artigo 2. Personalidade xurídica.
Artigo 3. Relación coas administracións.
Artigo 4. Alcance.
Artigo 5. Ámbito territorial.
Capítulo II. Fins, funcións e facultades do colexio.
Articulo 6. Fins e funcións do colexio.
Artigo 7. Facultades do colexio.
Artigo 8. Visado.
Capítulo III. Colegiación. Dereitos e obrigas dos colexiados.
Artigo 9. Colexiación
Artigo 10. Requisitos xerais de colexiación.
Artigo 11. Aceptación provisional de solicitudes.
Articulo 12.Aceptación definitiva.
Artigo 13. Motivos de denegación.
Artigo 14. Efectos xerais da aceptación.
Artigo 15. Dereitos dos colexiados.
Artigo 16. Obrigas dos colexiados.
Artigo 17. Perda da condición de colexiado.
Capítulo IV. Organizacion xeral do colexio.
Artigo 18. Órganos esenciais.
Artigo 19. Estatutos.
Artigo 20. Organización territorial.
Capítulo V. Xuntas xerais.
Artigo 21. Xunta Xeral.
Artigo 22. Funcións da Xunta Xeral.
Artigo 23. Xunta Xeral ordinaria.
Artigo 24. Orde do día das xuntas xerais ordinarias.
Artigo 25. Xunta Xeral extraordinaria.
Artigo 26. Orde do día da Xunta Xeral extraordinaria.
Artigo 27. Convocatoria da Xunta Xeral.
Artigo 28. Constitución da Xunta Xeral.
Artigo 29. Realizaciónn da Xunta Xeral.
Artigo 30. Normas de procedemento.
Artigo 31. Acordos.
Artigo 32. Actas.
Artigo 33. Rendición de contas.
Capítulo VI. Xunta de goberno
Artigo 34. Natureza e composición.
Artigo 35. Funcións e competencias da Xunta de Goberno.
Artigo 36. Reunións da Xunta de Goberno.
Artigo 37. Comisións e relatorios.
Artigo 38. Atribucións do decano.
Artigo 39. Atribucións do vicedecano.
Artigo 40. Atribucións do secretario.
Artigo 41. Atribucións do interventor.
Artigo 42. Atribucións do tesoureiro.
Artigo 43. Atribucións dos vogais da Xunta de Goberno.
Capítulo VII. Sede central. Delegacións
Artigo 44. Sede central.
Artigo 45. Delegacións.
Artigo 46. Organización e funcionamento das delegacións.
Artigo 47. Atribucións e obrigas das delegacións.
Artigo 48. Adscrición a unha delegación.
Artigo 49. Modificación, creación ou supresión de delegacións.
Capítulo VIII. Eleccións.
Artigo 50. Tipos de eleccións e lugar destas.
Artigo 51. Censos electorais.
Artigo 52. Convocatoria de eleccións xerais, proclamación de candidatos.
Artigo 53. Formas de votación.
Artigo 54. Xunta Electoral e mesa electoral.
Artigo 55. Votación e escrutinio.
Artigo 56. Casos especiais.
Artigo 57. Vacantes.
Artigo 58. Toma de posesión.
Artigo 59. Eleccións nas delegacións.
Capítulo IX. Recursos economicos.
Artigo 60. Recursos ordinarios do colexio.
Artigo 61. Recursos extraordinarios do colexio.
Artigo 62. Recursos económicos da sede central.
Artigo 63. Recursos económicos das delegacións.
Artigo 64. Movemento de fondos.
Capítulo X. Persoal contratado.
Artigo 65. Persoal administrativo e subalterno.
Capítulo XI. Réxime de distincións.
Artigo 66. Distincións.
Capítulo XII. Réxime xurídico dos actos e da súa impugnación.
Artigo 67. Dereito aplicable.
Artigo 68. Recursos.
Artigo 69. Xurisdición contencioso-administrativa.
Capítulo XIII. Xurisdiccion disciplinaria.
Artigo 70. Responsabilidade disciplinaria.
Artigo 71. Faltas sancionables.
Artigo 72. Sancións.
Artigo 73. Rehabilitación e cancelación de antecedentes.
Artigo 74. Tramitación do expediente.
Capítulo XIV. Modificacion dos estatutos. Disolucion do colexio.
Artigo 75. Supostos de modificación.
Artigo 76. Normativa a seguir en casos de modificación.
Artigo 77. Acordos e procedemento de cambio de denominación do colexio.
Artigo 78. Acordos e procedemento de fusión, absorción ou segregación.
Artigo 79. Acordo e procedemento de disolución.
Disposición final.
Capítulo I
Disposicións xerais
Artigo 1º.-Marco legal.
O Colexio Oficial de Enxeñeiros Industriais de Galicia constituíuse en cumprimento do Decreto 118/1949, do Ministerio de Industria e Comercio, segundo o establecido nos estatutos xerais dos colexios de enxeñeiros industriais, aprobados pola orde do mesmo ministerio do 6 de setembro de 1950.
O seu marco legal vén establecido por:
* A Constitución española, que, en particular, no seu artigo 36 di :«A lei regulará as peculiaridades propias do réxime xurídico dos colexios profesionais e o exercicio das profesións tituladas».
* Lei estatal 2/1974, do 13 de febreiro, de colexios profesionais, modificada pola Lei 74/1978, do 26 de decembro, e pola Lei 7/1997, do 14 de abril, e polo Real decreto lei 6/2000, do 23 de xuño.
* Lei 11/2001, de colexios profesionais da Comunidade Autónoma de Galicia, aprobada polo Parlamento de Galicia, o 11 de setembro de 2001.
* Real decreto 1332/2000, do 7 de xullo, no que se aprobaron os estatutos xerais dos colexios oficiais de enxeñeiros industriais e do seu Consello Xeral.
En consecuencia, a estrutura interna e o funcionamento do Colexio Oficial de Enxeñeiros Industriais de Galicia regúlase e desenvólvese democraticamente en cumprimento das devanditas disposicións legais, da normativa que as desenvolva, polo disposto nos estatutos xerais dos colexios oficiais de enxeñeiros industriais e do seu Consello Xeral (a partir deste momento denominados estatutos xerais), e polos presentes estatutos.
Toda modificación destes estatutos deberá ser realizada de acordo co especificado nos seus correspondentes artigos.
Artigo 2º.-Personalidade xurídica.
O Colexio oficial de enxeñeiros industriais de Galicia é unha corporación profesional de dereito público, con personalidade xurídica propia e plena capacidade xurídica pública e privada para o cumprimento dos seus fins.
Artigo 3º.-Relación coas administracións.
1. Nas cuestións relativas aos aspectos institucionais e corporativos considerados na citada Lei 11/2001, de colexios profesionais, este colexio relacionarase coa Administración da Comunidade Autónoma de Galicia a través da consellería competente en materia de colexios profesionais e, nas cuestións referentes ao contido desta profesión, a través da consellería competente ao respecto.
2. As relacións coa Administración xeral do Estado estableceranse a través do Consello Xeral.
Artigo 4º.-Alcance.
O Colexio Oficial de Enxeñeiros Industriais de Galicia integrará obrigatoriamente, dentro do seu ámbito territorial, todos os enxeñeiros industriais no exercicio da súa profesión, con título oficial recoñecido polo Estado, procedentes de centros docentes creados ou recoñecidos polo Estado ou polas comunidades autónomas no ámbito das súas respectivas competencias, xa fosen públicos ou privados e aos enxeñeiros superiores con título estranxeiro homologado ou recoñecido oficialmente, para os efectos profesionais, polo Estado español ao de enxeñeiro industrial. Así mesmo, poderá integrar outros enxeñeiros de segundo ciclo os títulos do cal abrangan campos incluídos na enxeñaría industrial, e así o aprobase o Consello Xeral.
No suposto dos enxeñeiros industriais con título homologado, ou con título recoñecido, para os efectos profesionais, polos ministerios correspondentes, seralle requirida a colexiación obrigatoria na circunstancia específica de exercer a profesión de enxeñeiro industrial no ámbito territorial do colexio.
Quedan exceptuados do requisito de incorporación ao colexio os enxeñeiros industriais vinculados coa administración pública mediante servizos de carácter administrativo ou laboral para o exercicio de funcións puramente administrativas ou para a realización de actividades propias da profesión por conta da administración a que pertenzan, cando o seu destinatario inmediato sexa esa administración. Si será obrigatoria, en consecuencia, a colexiación para o exercicio da actividade privada.
Artigo 5º.-Ámbito territorial.
O ámbito territorial do colexio é o correspondente á Comunidade Autónoma de Galicia.
Capítulo II
Fins, funcións e facultades do colexio
Articulo 6º.-Fins e funcións do colexio.
1. Serán fins do colexio os que o ordenamento xurídico vixente lle atribúa como corporación profesional e, como finalidade última, a tutela do correcto exercicio da profesión como garantía dos dereitos dos cidadáns. En particular, a título enunciativo e non limitativo, terá os seguintes fins esenciais:
a) Ordenar, no ámbito da súa competencia, de acordo cos criterios básicos que estableza o Consello Xeral, o exercicio da profesión dos colexiados, velando pola ética e dignidade profesional e polo respecto debido aos dereitos da sociedade en xeral.
b) Exercer, no seu ámbito, a representación exclusiva da profesión e a defensa dela mesma de conformidade co que dispón a Constitución española, as leis de colexios profesionais do Estado e da Comunidade Autónoma de Galicia, o dereito comunitario e o ordenamento xurídico, ante a Administración, institucións, tribunais, entidades e particulares, con lexitimación para ser parte en cantos litixios afecten os intereses profesionais xerais.
c) A defensa dos intereses profesionais dos colexiados.
d) Promover o desenvolvemento industrial sustentable e a compatibilidade das industrias coa conservación do medio.
2. O colexio terá as seguintes funcións:
a) Organizar e desenvolver, se for caso, a previsión social entre os enxeñeiros industriais colexiados
b) Exercer cantas funcións lle sexan encomendadas polas distintas administracións públicas e asesorar os organismos do Estado, comunidades autónomas, corporacións locais, persoas ou entidades públicas ou privadas e os seus mesmos colexiados, emitindo informes, elaborando estatísticas, resolvendo consultas ou actuando en arbitraxes técnicas e económicas por instancia das partes.
c) Velar para que ningunha persoa realice actos propios da profesión de enxeñeiro industrial sen posuír o correspondente título académico ou sen que poida acreditar a súa pertenza a un colexio.
d) Procurar a harmonía e colaboración entre os colexiados, impedindo a competencia desleal entre eles.
e) Cooperar coa Administración de xustiza e demais organismos oficiais ou particulares na designación de enxeñeiros industriais que deban de intervir como peritos nos asuntos xudiciais e outros, realizando informes, ditames, taxacións ou outras actividades profesionais, para os efectos da cal se facilitarán periodicamente a tales organismos listas dos colexiados, de conformidade co que sinale a Lei orgánica do poder xudicial, a Lei de axuizamento civil e demais leis e regulamentos que as desenvolvan e en consonancia cos ámbitos competenciais que foran transferidos á Comunidade Autónoma de Galicia.
f) Impulsar o desenvolvemento de actividades científicas, técnicas, económicas, sociais e culturais relacionadas coa profesión.
g) Informar nas modificacións da lexislación vixente en canto se relaciona coa profesión de enxeñeiro industrial.
h) Recoller e canalizar as aspiracións da profesión, para o cal o colexio elevará ao Consello Xeral, e este aos centros oficiais correspondentes, cantas suxestións coide oportunas en relación coa perfección e regulación dos servizos que poidan prestar os enxeñeiros industriais, tanto ás corporacións oficiais como ás entidades e particulares.
i) Impulsar a formación, principalmente técnica, dos seus colexiados.
j) Fomentar e axudar, polos procedementos que en cada caso entendan máis pertinentes, aquelas institucións, oficiais ou particulares, que tenten de incrementar o desenvolvemento da industria.
k) Participar na elaboración dos plans de estudo e informar as normas de organización dos centros docentes correspondentes á profesión de enxeñeiro industrial e manter permanente contacto con estes e preparar a información necesaria para facilitar o acceso á vida profesional dos novos titulados.
l) Axudar, amparar e protexer os enxeñeiros industriais no seu exercicio profesional.
m) Calquera outra función que acorde a Xunta de Goberno ou a Xunta Xeral, sempre que garde relación coa profesión e non se opoña ás disposicións legais.
3. Sen prexuízo disto, o colexio, que se considera representante da función social da profesión en Galicia, poderá intervir de conformidade coa lei en cantas tarefas de interese xeral lle sexan encomendadas ou acorde por propia iniciativa.
Artigo 7º.-Facultades do colexio.
Para o cumprimento dos seus fins, o colexio terá as facultades que lle concede o ordenamento xurídico vixente, entre elas:
1. Exercer ante os tribunais de xustiza as accións procedentes contra os que exerzan a profesión de enxeñeiro industrial sen cumprir os requisitos legais necesarios a tal exercicio.
2. Exercer a potestade disciplinaria polas faltas que cometan os colexiados na orde colexial e profesional.
3. Comparecer ante os tribunais de xustiza en defensa dos colexiados ou por requirimento de entidades oficiais ou particulares, sempre que se diriman cuestións de interese profesional.
4. Visar os traballos profesionais dos colexiados, de acordo co disposto nestes estatutos.
5. Realizar os correspondentes estudos de sector por medio dos cales se coñezan os honorarios que se están a percibir no mercado da enxeñaría industrial.
6. Informar nos procedementos xudiciais ou administrativos en que se discutan honorarios profesionais.
7. Encargarse do cobramento das percepcións, remuneracións ou honorarios profesionais cando o colexiado o solicite libre e expresamente, nas condicións que determine o colexio.
8. Participar, cando sexa requirido para iso, nos consellos ou organismos consultivos da Administración en materia da súa competencia e estar representado nos consellos sociais e nos padroados universitarios.
9. Intervir, en vía de conciliación ou arbitraxe, nas cuestións que por motivos profesionais se susciten entre os colexiados e resolver por laudo, por instancia das partes interesadas, as discrepancias que poidan xurdir sobre o cumprimento das obrigas dimanantes dos traballos realizados polos colexiados no exercicio da profesión.
10. Organizar actividades e servizos comúns de interese para os colexiados, de carácter profesional, formativo, cultural e outros análogos, provendo ao seu sostemento económico mediante os medios necesarios.
11. Promover cantas cuestións consideren oportunas verbo da fusión, segregación e disolución do colexio.
12. Organizar un servizo de información sobre postos de traballo apropiados a enxeñeiros industriais.
13. Cumprir e facer cumprir aos colexiados as leis xerais e especiais e os estatutos do colexio, así como os acordos e decisións adoptadas polos órganos colexiais, en materia da súa competencia.
Articulo 8º.-Visado.
1 O visado colexial garante a identidade, a titulación e a habilitación do que subscribe o traballo. Así mesmo acredita a autenticación, o rexistro, a corrección formal de presentación dos documentos e que se contemplou a normativa aplicable, pero non sanciona o contido do traballo profesional nin a súa corrección técnica.
Igualmente deberá incluír aqueles aspectos que a Administración xeral do Estado ou da comunidade autónoma lle encomenden ao colexio, sempre dentro do ordenamento do exercicio da profesión.
O colexio definirá o contido administrativo do visado de cada tipo de traballo, así como a cota correspondente de acordo cos criterios básicos que estableza o Consello Xeral, co fin de harmonizar o exercicio da profesión en todo o territorio do Estado.
2. O visado non comprenderá os honorarios nin as demais condicións contractuais, a determinación das cales se deixa ao libre acordo das partes.
3. Os traballos profesionais, asinados por enxeñeiro industrial deberán ser visados polo Colexio oficial de Enxeñeiros Industriais do ámbito territorial da Administración correspondente.
Para estes efectos, os colexiados deberán de someter previamente ao colexio a documentación profesional que deba producir efectos administrativos.
Cando o visado dun traballo se deba facer nun colexio distinto a aquel en que estivese inscrito o enxeñeiro asinante, este deberá someterse á normativa do colexio en que vise o seu traballo.
Neste caso, cando non sexa coincidente o colexio a que debe se someter o visado co da colexiación obrigatoria, corresponderá, de acordo cos estatutos xerais, ao primeiro o 70% da cota que teña establecida e ao segundo, en concepto de recoñecemento da sinatura e de conformidade coa habilitación do seu colexio, o 30%, liquidando cada Colexio directamente a parte correspondente.
4. O colexio poderá establecer visados de acreditación, nos cales sea garantan aspectos técnicos dos traballos, salvagardando a liberdade de proxectar dos colexiados.
Capítulo III
Colexiación. Dereitos e obrigas dos colexiados
Artigo 9º.-Colexiación.
Para o exercicio da profesión de enxeñeiro industrial con domicilio profesional único ou principal en Galicia é requisito indispensable estar incorporado a este colexio, abondando con iso para exercer a profesión en todo o territorio español.
Cando un colexiado exerza a profesión nun territorio distinto ao do ámbito do colexio de Galicia, deberá comunicarlles a través deste, aos demais colexios, as actuacións que vaia realizar nas súas demarcacións, co fin de quedar suxeito ás competencias de ordenación, visado, control deontolóxico e potestade disciplinaria destes últimos.
Articulo 10º.-Requisitos xerais de colexiación.
Para pertencer ao Colexio de Enxeñeiros Industriais de Galicia será necesario:
1. Estar en posesión do título de enxeñeiro industrial superior recoñecido polo Estado ou título estranxeiro de enxeñeiro superior homologado ou recoñecido oficialmente, para os efectos profesionais, polo Estado español ao de enxeñeiro industrial. Así mesmo, poderán pertencer outros enxeñeiros de segundo ciclo cuxos títulos abrangan campos incluídos na enxeñaría industrial e fosen aprobados polo Consello Xeral.
2. Solicitar a incorporación ao colexio.
3. Non estar inhabilitado para o exercicio da profesión nin se encontrar suspendido no exercicio profesional, nin ser obxecto de expulsión da organización colexial.
Artigo 11º.-Aceptación provisoria de solicitudes
1. As solicitudes de incorporación consideraranse aceptadas provisoriamente dende o momento da súa presentación no rexistro do colexio.
2. En ningún caso se poderán entender aceptadas as solicitudes que non se acompañen do título necesario, segundo o indicado no artigo anterior.
Artigo 12º.-Aceptación definitiva.
1. Corresponde á Xunta de Goberno a aceptación definitiva das solicitudes.
2. No prazo máximo de 3 meses, a partir da entrada da solicitude no rexistro do colexio, a Xunta de Goberno decidirá con carácter definitivo a incorporación ou a súa denegación.
Se transcorrese o prazo sinalado no parágrafo anterior sen resolución expresa, a aceptación provisoria farase definitiva.
3. A aceptación das solicitudes é acto regulado. A denegación deberá fundarse no incumprimento de preceptos legais ou estatutarios, debendo notificárselle ao interesados os motivos da denegación.
Artigo 13º.-Motivos de denegación.
Serán motivos de denegación:
1. Non posuír titulación suficiente.
2. Presentación inadecuada da solicitude.
3. Atoparse cumprindo sanción de suspensión de exercicio profesional.
A denegación poderá ser impugnada ante o Consello Xeral de Colexios e os tribunais que estableza a lei.
Artigo 14º.-Efectos xerais da aceptación.
1. A aceptación da solicitude producirá a incorporación do solicitante ao colexio e á delegación correspondente, produciendo efecto para este os dereitos e obrigas que sinalan os artigos seguintes.
2. A incorporación ao colexio supón a incorporación automática do colexiado á Mutualidade de Previsión, salvo oposición expresa deste, nas condicións que establezan as normas da devandita mutualidade con todos os dereitos e obrigas que da devandita incorporación se deriven.
Artigo 15º.-Dereitos dos colexiados.
Os colexiados gozarán dos seguintes dereitos:
1. Exercer a profesión en todo o ámbito territorial do colexio con independencia da delegación a que pertenza.
2. Exercer a profesión fora do ámbito territorial do colexio conforme a norma do colexio no ámbito territorial do cal se vaia exercer.
3. Levar a cabo os proxectos, ditames, peritacións, valoracións ou outros traballos que sexan solicitados ao colexio ou delegación por entidades ou particulares, e que lles correspondan por quenda previamente establecida.
4. Os dereitos de previsión dimanantes da súa incorporación á mutualidade.
5. Participar no uso e desfrute dos bens do colexio e dos servizos que este ou a súa delegación teñan establecidos, sempre que non prexudiquen os dereitos dos demais colexiados.
6. Poñer en coñecemento da súa delegación ou do colexio, todos os feitos que poidan afectar a profesión e que poidan determinar a súa intervención.
7. Solicitar ante a súa delegación ou ante a Xunta de Goberno do colexio ao abeiro deste cando considere lesionados ou menoscabados os seus dereitos ou intereses, como colexiado, como profesional ou do propio colexio e da profesión.
8. Tomar parte nas votacións e deliberacións que se prevexan nestes estatutos e, en concreto, asistir con voz e voto ás xuntas xerais do colexio.
9. Recibir información adecuada sobre a marcha e o funcionamento do colexio.
10. Ser elector e elixible para os cargos representativos establecidos nestes estatutos, sempre que non se estea inhabilitado para iso nin teña os dereitos suspendidos.
11. Todos aqueles que se deriven dos estatutos xerais dos colexios de enxeñeiros industriais, do regulamento da mutualidade ou doutras normas legais vixentes.
Artigo 16º.-Obrigas dos colexiados.
Os colexiados deben ter como guía da súa actuación profesional o servizo á comunidade e o cumprimento das obrigas deontolóxicas propias da profesión.
En particular, son obrigas dos colexiados:
1. Satisfacer as cotas ordinarias e extraordinarias do colexio e da mutualidade, en caso de pertencer a ela, que estatutariamente lle correspondan para o seu sostemento e desenvolvemento, así como as cotas e dereitos que se establezan para servizos.
2. Presentar para a súa legalización e visado a totalidade dos seus traballos profesionais que así o requíran por imperativo legal.
3. Cumprir estritamente cantas prescricións conteñen os estatutos xerais que lle atinxan, estes estatutos, así como os acordos que adopte o colexio.
4. Cumprir, con respecto aos órganos colexiais e aos colexiados, os deberes de disciplina e harmonía profesional.
5. Aceptar o desempeño dos cargos para os que sexan elixidos ou que se lles encomenden os órganos do colexio ou da súa delegación, salvo causa en contra que se considere xustificada.
6. Poñer en coñecemento do colexio aos que exerzan como enxeñeiro industrial sen posuír o título que para iso os autorice.
Artigo 17º.-Perda da condición de colexiado.
A perda da condición de colexiado poderá producirse:
1. Por falecemento ou incapacitación recoñecida xudicialmente.
2. A petición propia, solicitada por escrito ao decano do colexio, sempre que non se teñan obrigas profesionais ou corporativas pendentes de cumprimento.
3. Por sanción disciplinaria, recaída segundo o teor do disposto nos estatutos xerais ou nos presentes estatutos.
4. Por sentenza xudicial firme de inhabilitación para exercer a profesión.
5. Por incumprimento das obrigas económicas consideradas nestes estatutos, nos termos fixados neles e nos acordos validamente adoptados, logo do correspondente expediente.
Capítulo IV
Organización xeral do colexio
Artigo 18º.-Órganos esenciais.
Os órganos esenciais do colexio serán a Xunta Xeral de colexiados, a Xunta de Goberno e o decano.
Artigo 19º.-Estatutos.
1. O colexio rexerase polos seus estatutos, aprobados pola Xunta Xeral, validados polo Consello Xeral, e aprobados, definitivamente, pola Xunta de Galicia.
2. Así mesmo, calquera modificación dos seus estatutos se fará de acordo cos correspondentes artigos destes estatutos, e segundo o proceso indicado no punto anterior.
Artigo 20º.-Organización territorial.
Para coordinar con efectividade e eficacia as actividades do colexio, así como a súa representación e funcionamento administrativo, estrutúrase en: sede central e delegacións.
A determinación do número, localización, características, atribucións e obrigas, tanto da sede central, coma das delegacións, desenvólvense nos posteriores artigos dos presentes estatutos que a cada un destes conceptos corresponde.
Capítulo V
Xuntas xerais
Artigo 21º.-Xunta Xeral.
É o órgano superior de expresión da vontade do colexio, quedando polo tanto, obrigados todos os colexiados, así como os organos de goberno do colexio, ao cumprimento dos acordos que aquela adopte conforme os propios estatutos xerais e ás disposicións dos presentes estatutos.
Artigo 22º.-Funcións da Xunta Xeral.
Corresponde en exclusiva á Xunta Xeral:
1. O estudo e toma de posición, se é o caso, das propostas do consello sobre os estatutos xerais e a súa modificación.
2. O estudo e elevación ao Consello Xeral das mesmas propostas cando as formule o propio colexio.
3. A aprobación das propostas de estatutos deste colexio, así como das súas modificacións para a elevación duns e outras ao Consello Xeral e á Xunta de Galicia.
4. A elección dos membros da Xunta de Goberno e do decano, segundo o procedemento desenvolvido nestes estatutos.
5. A remoción dos membros da Xunta de Goberno e do decano, por medio da moción de censura.
6. A aprobación dos orzamentos deste colexio e das súas contas anuais.
7. A aprobación ou censura da xestión da Xunta de Goberno e do Decano.
8. A implantación ou supresión de servizos corporativos.
9. A autorización a percibir recursos ordinarios e extraordinarios de acordo co sinalado nestes estatutos.
10. Determinar, na súa constitución, as funcións das institucións ou entidades creadas polo colexio.
11. Sinalar as condicións de incorporación do colexio naquelas institucións, entidades, fundacións, etc., en que participe o colexio.
12. A adopción de acordos referentes á fusión, absorción, segregación, cambio de denominación e disolución do colexio, conforme o disposto no ordenamento xurídico vixente.
13. A autorización para a alienación de bens, o valor dos cales supere o 10% do orzamento do colexio no ano da operación e para a adquisición cando sexa superior ao 20%.
14. Cantos asuntos se sometan á Xunta Xeral por proposta da Xunta de Goberno ou o soliciten, por escrito un grupo de colexiados, segundo o indicado nos correspondentes artigos 24 ou 25.
Artigo 23º.-Xunta Xeral Ordinaria.
A Xunta Xeral reunirase con carácter ordinario dúas veces ao ano: unha nos primeiros vinte e un días de decembro para a aprobación, se procede, da xestión da Xunta de Goberno e do orzamento, e outra nos primeiros vinte e un días de maio para a aprobación, se procede, das contas do ano anterior e información xeral da marcha do colexio e das institucións ou entidades que del dependan ou en que participe.
Artigo 24º.-Orde do día das xuntas xerais ordinarias.
A orde do día das xuntas xerais ordinarias deberá comprender:
1. A lectura e aprobación, se procede, das actas da Xunta Xeral ordinaria anterior e das extraordinarias que tiveron lugar desde aquela.
2. A presentación, debate e aprobación, se é o caso, daqueles asuntos que a Xunta de Goberno acorde incluír na orde do día.
3. A presentación, debate e aprobación, se é o caso, das proposicións concretas que fosen presentadas na sede central ou nas delegacións durante a primeira quincena do mes anterior á realización da xunta, asinadas por un número de colexiados que non sexa inferior ao 5%.
4. Un punto da orde do día referirase a rogos e preguntas.
5. Na orde do día da Xunta Xeral ordinaria do mes de maio deberá incluírse:
a) A presentación mediante a correspondente memoria, debate e aprobación, se procede, da xestión da Xunta de Goberno e do decano.
b) A presentación, debate e aprobación do balance de situación e conta de resultados do ano anterior.
c) A información da marcha xeral do colexio e das entidades por el creadas ou en que participe.
6. Na orde do día da Xunta Xeral ordinaria do mes de decembro deberá incluirse:
a) A presentación, debate e aprobación do orzamento do ano seguinte.
b) A toma de posesión dos candidatos electos, se procede, para a Xunta de Goberno.
Artigo 25º.-Xunta Xeral extraordinaria.
A Xunta Xeral reunirase con carácter extraordinario cando a convoque o secretario, por orde do decano e co acordo da Xunta de Goberno, por propia iniciativa ou por solicitarllo a esta, por escrito, un número de colexiados non inferior á décima parte da totalidade. Neste último caso a Xunta Xeral deberá realizarase antes de dous meses da recepción da petición.
Artigo 26º.-Orde do día da Xunta Xeral extraordinaria.
Na orde do día das xuntas xerais extraordinarias só figurarán a presentación, debate e aprobación, se procede, de todas as proposicións concretas que motivasen a súa convocatoria, o texto íntegro da cal ou un extracto, que facilite clara idea do seu contido e alcance, figure transcrito na mesma convocatoria. Nas xuntas xerais extraordinarias non haberá lectura da acta da reunión anterior nin capítulo de rogos e preguntas.
As proposicións que tendan á modificación do articulado dos estatutos deberán ser discutidas e, se é o caso, aprobadas, en Xunta Xeral extraordinaria.
Artigo 27º.-Convocatoria da Xunta Xeral.
Á Xunta Xeral serán convocados, polo secretario, por orde do decano, e por escrito, todos os colexiados con quince días de antelación, como mínimo, indicando as circunstancias tanto da primeira como da segunda convocatoria e incluíndo a orde do día e un extracto das proposicións que vaian ser sometidas á consideración da Xunta Xeral, que dea idea do seu contido e alcance.
Artigo 28º.-Constitución da Xunta Xeral.
A Xunta Xeral constituirase coa presenza do decano e o secretario ou, no seu defecto, o vicedecano e o vogal que substitúa o secretario, respectivamente, en primeira convocatoria, coa asistencia da metade máis un do total de colexiados, presentes ou representados, e en segunda convocatoria, celebrada media hora despois da primeira, calquera que fose o número de asistentes.
A Xunta Xeral será presidida polo decano ou, no seu defecto, polo vicedecano e actuará como secretario o que exerza este cargo no colexio ou o vogal que o substitúa.
1. Os colexiados poderán asistir con voz e voto ás xuntas xerais.
2. Os colexiados poderán delegar o seu voto por escrito noutro colexiado. Ningún colexiado poderá exercer máis de 4 votos delegados.
3. Os colexiados en suspenso, segundo o artigo 72, en ningún caso, poderán asistir nin delegar o seu voto.
4. Os votos delegados terán que presentarse ante a presidencia antes de comezar a orde do día.
Artigo 29º.-Realización da Xunta Xeral.
Á hora fixada na convocatoria, o presidente declarará constituída a Xunta Xeral. O secretario informará dos votos delegados, dará lectura á orde do día e abrirá a sesión co primeiro punto deste.
Para cada punto que figure na orde do día, consumiranse as etapas de exposición, discusión e votación, seguíndose en todo momento a normativa que se establece no artigo seguinte.
Artigo 30º.-Normas de procedemento.
1. A exposición do tema será por conta de quen designen os autores da proposta.
2. O debate será moderado por quen presida a xunta, que concederá e retirará o uso da palabra.
3. Por cada tema de debate abriranse como mínimo unha quenda a favor e outro en contra.
4. As emendas aos temas debatidos deberán presentarse por escrito, cun mínimo de cinco sinaturas, no caso contrario, será optativo por parte do presidente tomalas en consideración.
5. Calquera asistente poderá solicitar en todo momento votación sobre se procede ou non procede a exposición, discusión, votación, etc., a cal se resolverá por maioría simple. O presidente actuará inmediatamente de acordo cos resultados da votación.
6. En todo momento poderá solicitarse a lectura dos artigos destes estatutos, dos estatutos xerais, ou das leis sobre colexios profesionais que fagan referencia ao tema obxecto de discusión.
7. Todos os asistentes á xunta poderán facer uso da palabra para rectificar, contestar alusións persoais, ou explicar o seu voto durante un tempo que non poderá exceder tres minutos.
8. En calquera momento o 15% dos asistentes á Xunta Xeral, poderá solicitar unha votación para impugnar unha decisión de procedemento do presidente. Neste caso, interromperase a discusión do punto da orde do día e pasarase a tratar a cuestión de procedemento. Un dos propoñentes exporá nun tempo máximo de tres minutos as razóns para impugnar a decisión do presidente, o cal poderá responder no mesmo tempo, pasándose a seguir a votar a proposta da impugnación.
9. No transcurso dunha mesma Xunta Xeral unicamente poderán solicitarse tres votacións de procedemento, a non ser que a Xunta Xeral por votación, e por proposta por escrito de dez asistentes, acorde ampliar aquel número.
10. O presidente ou, se é o caso, a persoa que a Xunta de Goberno designe en cada momento como o seu voceiro, poderá facer uso da palabra sen consumir quenda, agás no que se refire ao número anterior. A duración das intervencións estará limitada da mesma forma que para o resto dos colexiados.
11. As votacións poderán ser:
a) Ordinarias: as que se verifiquen por signos convencionais, como man alzada ou poñerse en pé.
b) Nominais: as que se verifiquen lendo o secretario a lista de colexiados para que cada un ao ser nomeado manifeste o seu voto ou se abstéña.
c) Secretas: as que se realicen por papeletas que se depositen nunha urna.
A votación será secreta sempre que afecte o decoro dun colexiado, así o acorde a presidencia ou o solicite unha quinta parte dos asistentes.
12. No resultado das votacións deberán facerse figurar necesariamente os votos a favor, en contra e as abstencións e os nulos, se os houber.
13. Unha vez iniciada a votación, esta non poderá interromperse.
14. Unha Xunta Xeral non poderá darse por rematada se non se esgota a orde do día, salvo que a Xunta Xeral por votación e por proposta do presidente decida rematala.
15. Todos os asistentes teñen dereito a facer constar en acta as propostas presentadas ou as palabras pronunciadas, e nestes casos casos deberán presentarse ante a presidencia por escrito.
Artigo 31º.-Acordos.
Os acordos tomaranse por maioría simple de votos entre os asistentes e os seus representantes por delegación, coa excepción daqueles asuntos para os cales os estatutos dispoñan outra cousa.
En caso de empate, repetirase novamente a votación, e se hai novamente empate, o presidente decidirá.
Os acordos da Xunta Xeral serán executivos desde o momento da súa adopción e cos efectos que neles se determinen, obrigando a totalidade dos colexiados e correspondéndolle á Xunta de Goberno o seu cumprimento e execución.
Na Xunta Xeral non poderá adoptarse ningún acordo sobre asunto que non apareza incluído na orde do día.
Se no capítulo de rogos e preguntas se presentase unha proposición que implicase o acordo da Xunta Xeral, esta non poderá aprobarse. A proposición pasará a estudo da Xunta de Goberno, quen, se así o considera oportuno, poderá para tal fin convocar a oportuna Xunta Xeral extraordinaria ou comunicarlles aos propoñentes, nun prazo máximo dun mes, a necesidade de presentar a proposición cos requisitos que se establecen no número correspondente destes estatutos.
Artigo 32º.-Actas.
De cada sesión de Xunta Xeral, o secretario labrará unha acta, na cal se fará constar sucintamente o acontecido e literalmente as proposicións presentadas e tomadas ou non en consideración, e as emendas aceptadas, as manifestacións e os acordos.
Estas actas poderanse aprobar:
1. Ao finalizar a sesión.
2. Na seguinte Xunta Xeral ordinaria.
3. Mediante a designación de dous interventores na propia xunta, que deberán aprobalo nos seguintes 15 días hábiles da celebración da reunión.
Efectuada a súa aprobación, trasladarase a devandita acta, co Vº e Pr. do presidente, ao libro correspondente do colexio.
Enviarase copia da acta a todos os colexiados, xunto coa convocatoria da seguinte Xunta Xeral ordinaria.
Artigo 33º.-Rendición de contas.
Os balances anuais e contas de resultados do colexio confeccionaranse con todo detalle e debidamente auditadas. Tamén serán auditados cando se produza a renovación ordinaria, total ou parcial, dos órganos directivos, sen prexuízo da función fiscalizadora que corresponde aos organismos públicos legalmente habilitados para iso.
Remitirase unha copia a cada colexiado anexa á orde do día da convocatoria da Xunta Xeral do mes de maio.
Capítulo VI
Xunta de Goberno
Artigo 34º.-Natureza e composición.
A Xunta de Goberno é o órgano colexiado esencial a que corresponde a plena dirección, administración e goberno do colexio, desenvolvendo a actividade necesaria para o eficaz cumprimento dos seus fins e funcións, sen prexuízo das funcións da Xunta Xeral. Estará constituída por un decano, un vicedecano, un decretario, un interventor, un tesoureiro e os delegados das diversas delegacións.
Os compoñentes da Xunta de Goberno serán elixidos por un período de catro anos, por votación dos colexiados e de acordo coas normas que se establezan nos correspondentes artigos destes estatutos.
A Xunta de Goberno será renovada por metade cada dous anos, de forma que o decano, secretario e tesoureiro se renoven, simultaneamente, no mesmo ano, e o vicedecano e interventor o fagan xuntos e en ano diferente aos tres anteriores.
Os membros da Xunta de Goberno poderán ser removidos dos seus cargos, por acordo adoptado en Xunta Xeral polas dúas terceiras partes dos colexiados presentes ou representados, por proposta motivada ben da propia Xunta de Goberno ben dun número de colexiados que represente un vinte por cento do censo colexial.
En caso de que a remoción alcance toda a Xunta de Goberno, na mesma Xunta Xeral designaranse os colexiados que os substitúan. A nova Xunta de Goberno, no prazo dun mes, abrirá novo período electoral para a parte de mandato que faltase aos anteriores membros desta.
Todos os seus membros desempeñarán o seu labor con carácter gratuíto aínda que non oneroso, e os seus cargos serán incompatibles con calquera outro cargo retribuído polo colexio ou entidades organizadas, derivadas ou constituídas por este.
Artigo 35º.-Funcións e competencias da Xunta de Goberno.
Correspóndelle á Xunta de Goberno a dirección e administración do colexio para o cumprimento dos seus fins en todo aquilo que de xeito expreso non corresponda á Xunta Xeral, sen prexuízo do obrigado acatamento aos acordos desta última. De modo especial correspondelle á Xunta de Goberno:
1. A representación xudicial e extraxudicial da personalidade xurídica do colexio, con facultades de delegar e apoderar.
2. O desenvolvemento dos estudos e xestións necesarias para que os enxeñeiros industriais que se achen na súa xurisdición, dedicados ao traballo en empresas, organismos oficiais, estatais, paraestatais e autónomos, ensino, así como os que exerzan libremente a profesión, non vexan menoscabados os seus dereitos profesionais, laborais e contractuais e en especial, a necesaria independencia técnica no exercicio da profesión.
3. Velar polo cumprimento das normas de ética profesional.
4. A admisión de novos colexiados.
5. A elaboración do orzamento, balance de situación, contas de resultados e canto concirne á cuestión económica.
6. A preparación das xuntas xerais, a execución dos seus acordos e dos labores non previstos.
7. A constitución de comisións delegadas e comisións relatoras e o control sobre o seu funcionamento de acordo con estes estatutos.
8. A designación das comisións delegadas ou relatoras encargadas de preparar ditames, informes ou estudos, ou de ditar laudos ou arbitraxes así como o establecemento das correspondentes quendas de colexiados, de acordo coas normas que se establezan.
9. A designación dos membros da xunta que, ademais do decano han formar parte do pleno do Consello Xeral.
10. A designación dos vogais encargados de suplir ou auxiliar temporal ou permanentemente algún ou algúns dos cargos directivos, en canto non se realice a correspondente elección.
11. O visado e rexistro da documentación profesional que os enxeñeiros industriais desexen presentar en dependencias oficiais situadas na zona de xurisdición do colexio, de acordo cos estatutos xerais, así como o visado e rexistro da documentación profesional de carácter privado que sexa presentada ao colexio por un enxeñeiro industrial con este obxecto, así como o recoñecemento de sinatura dos colexiados que o soliciten.
12. A delegación nos seus membros ou noutros colexiados das funcións a que fai referencia o número 11 deste artigo.
13. O control do funcionamento das institucións ou entidades de que forma parte o colexio ou fosen creadas por el.
14. Remitir ao Consello Xeral aquela información necesaria para o correcto funcionamento deste organismo que estableza o seu regulamento interior.
15. Elevar ao Consello Xeral todos os recursos que se presenten sobre aquelas materias que afectan outros colexios ou que se refiran a conflitos con outros colexios ou entre colexiados deste colexio e colexiados doutros colexios, de acordo coas normas que se establezan no regulamento de réxime interior daquel organismo.
16. Elevar ao Consello Xeral todos os recursos que formulen os seus colexiados sobre acordos da Xunta de Goberno, de conformidade co establecido nos estatutos xerais.
17. Dirimir os conflitos que xurdan entre os colexiados, entre distintas delegacións, ou entre membros das delegacións e as súas xuntas de delegación.
18. Presentar ao Consello Xeral cantos asuntos sexan da competencia deste organismo, de acordo co establecido nos estatutos xerais.
19. A contratación de todo o persoal necesario para a boa marcha do colexio, comisións e servizos, e o control sobre o exercicio do seu labor.
20. Proclamar os candidatos a cargos e vogais da Xunta de Goberno.
21. A interpretación e aplicación dos presentes estatutos e o establecemento das normas de funcionamento que non quedasen suficientemente explicitar las neste.
22. A autorización para a alienación de bens cuxo valor non supere o 10% do orzamento do colexio no ano da operación e para a adquisición, cando sexa inferior ao 20% deste.
23. Actuar en todos os casos de intrusismo profesional.
24. A suspensión de dereitos ou perda da condición de colexiado, segundo o exposto no capítulo XIII.
25. Todas as demais atribucións que estableza a lexislación aplicable, os presentes estatutos, ou que lle delegue ou encargue a Xunta Xeral.
Artigo 36º.-Reunións da Xunta de Goberno.
A Xunta de Goberno reunirase preceptivamente polo menos unha vez cada 3 meses cun mínimo de 9 reunións anuais, e sempre que ordene a súa convocatoria o decano ou, no seu defecto, o vicedecano, ou o solicíte unha terceira parte dos seus membros.
A asistencia ás reunións da Xunta de Goberno é obrigatoria para os integrados nela. A falta non xustificada a tres reunións consecutivas ou a seis non consecutivas nun ano, considerarase como abandono do cargo. Neste caso a Xunta de Goberno poderá propoñerlle á Xunta Xeral o cesamento do cargo ou vogal correspondente.
As convocatorias para as reunións serán redactadas polo secretario, figurará nelas a orde do día e comunicaranse por escrito polo menos con cinco días de anticipación. Este prazo poderá acurtarse a xuízo do decano, en caso de urxencia, que xustificará ante a mesma xunta. As reunións da Xunta de Goberno serán presididas polo decano ou, no seu defecto, o vicedecano.
Constituirase en primeira convocatoria coa asistencia da metade máis un dos seus membros, e en segunda convocatoria media hora despois da sinalada para a primeira, calquera que sexa o número dos asistentes.
Os acordos tomaranse por maioría de votos dos asistentes.
En caso de empate decidirá o voto de calidade do decano ou quen presida a reunión.
A votación será secreta se o solicita a quinta parte dos asistentes ou se o decide o decano ou quen o substitúa.
Os acordos da Xunta de Goberno serán executivos desde o momento da súa adopción e cos efectos que neles se determinen, obrigando a totalidade dos colexiados.
O desenvolvemento das reunións da Xunta de Goberno, o texto das proposicións e o dos acordos, indicando neste último caso o resultado da votación, figurará nunha acta que redactará e asinará o secretario ou quen o substituíse na reunión.
Estas actas poderanse aprobar:
1. Ao finalizar a sesión.
2. Na seguinte reunión da Xunta de Goberno.
3. Mediante a designación de dous interventores na propia Xunta, que deberán aprobalo nun prazo non superior a quince días hábiles seguintes á realización da reunión.
Efectuada a súa aprobación, co visto e prace do decano, ou quen o substitúa, trasladarase ao libro oficial do colexio.
Artigo 37º.-Comisións delegadas e relatoras.
Por razóns de eficacia e de xestión, a Xunta de Goberno poderá constituír cantas comisións delegadas xulgue conveniente. Entre estas comisións incluirase a Comisión Permanente.
As comisións delegadas poderán ter carácter executivo ou asesor, segundo o determine a Xunta de Goberno no acordo de constitución de cada unha delas, e actuarán coa autoridade conferida nos devanditos acordos.
A existencia de comisións delegadas non exime a Xunta de Goberno de ningunha das súas responsabilidades, sendo estas indelegables.
A Xunta de Goberno ou, se é o caso, a Xunta Xeral, asignará ás diferentes comisións as funcións que lles corresponden así como as condicións particulares que se consideren convenientes para o seu correcto funcionamento. Do cumprimento delas, á comisión delegada deberá responder a través do seu presidente ante a Xunta de Goberno.
A Xunta de Goberno elixirá de entre os seus membros o presidente da comisión, o cal será o responsable da actuación dela e actuará de enlace entre a comisión e a Xunta de Goberno. Esta establecerá, así mesmo, os que, de entre os seus membros, han formar parte dunha comisión delegada e do mesmo modo poderá decidir incorporar a comisión a aqueles colexiados que coide oportuno. Toda modificación na composición dunha comisión deberá ser proposta polo seu presidente á Xunta de Goberno e aprobada por esta, sempre que non se opoña a un acordo previo da Xunta Xeral.
As comisións delegadas e os relatorios tomarán os acordos segundo as condicións particulares establecidas, en caso de empate decidirá o voto de calidade do presidente ou quen presida a reunión.
A Xunta de Goberno poderá disolver calquera comisión delegada, se se considera que a súa existencia deixou de ser necesaria, a non ser que a súa creación fose resultado dun acordo da Xunta Xeral, caso en que deberá ser esta quen decida a disolución.
A Xunta de Goberno exercerá o debido control e fiscalización sobre as actividades das comisións delegadas, para o cal se establecerán as normas axeitadas.
A Xunta de Goberno poderá, así mesmo, constituír comisións relatoras co obxecto de elaborar informes sobre asuntos concretos, informes que serán presentados á Xunta de Goberno para a súa ulterior resolución. As comisións relatorias disolveranse automaticamente cando a Xunta de Goberno acepte o seu informe ou considere alcanzados os obxectivos que se lle sinalaron.
As comisións delegadas e as relatoras poderán, logo de acordo neste sentido da Xunta de Goberno, utilizar os servizos de persoal contratado, técnico, administrativo e subalterno. A Xunta de Goberno, seguindo a normativa que se estableza, efectuará a contratación deste persoal de acordo coas necesidades expostas polas diferentes comisións. O persoal contratado para unha comisión delegada dependerá, canto ao seu labor, do seu presidente.
Por razóns de eficacia na xestión, a Xunta de Goberno poderá estar asistida por unha comisión permanente, que estará formada polo decano, o vicedecano, o secretario, o interventor e o tesoureiro, e que terá como función coñecer e resolver os asuntos urxentes, e aqueles que expresamente lle delegue a Xunta de Goberno, sen prexuízo do obrigado acatamento dos acordos desta última. Rexerase, no seu funcionamento e réxime de adopción de acordos, polas mesmas normas que a Xunta de Goberno.
A comisión permanente reunirase, sempre que sexa necesario, por indicación do decano ou de tres dos seus membros, dando conta á Xunta de Goberno dos acordos tomados, na próxima reunión desta.
Artigo 38º.-Atribucións do decano.
Correspóndelle ao decano a presidencia, a representación oficial do colexio e o exercicio da capacidade de obrar da corporación en todas as súas relacións coas autoridades, corporacións, tribunais e particulares, sen prexuízo de que en casos concretos a Xunta de Goberno poida encomendar as devanditas funcións a determinados colexiados, a comisións ou o propio decano delegalas no vicedecano.
Presidirá as xuntas xerais, as xuntas de goberno, fixará a orde do día dunhas e outras, presidirá as reunións das comisións a que asista e en todas elas dirixirá as deliberacións.
Corresponderalle ademais ao decano:
1. Ordenar as convocatorias das xuntas de goberno e das xuntas xerais.
2. Autorizar a execución e o cumprimento dos acordos e ordenar os pagamentos.
3. Autorizar co seu visto e prace as actas das xuntas xerais, das xuntas de goberno e todas as contas que renda o colexio.
4. Autorizar co seu visto e prace os documentos, certificacións ou informes emitidos polo colexio.
Artigo 39º.-Atribucións do vicedecano.
1. O vicedecano gozará das atribucións do decano nas suplencias pola súa ausencia, enfermidade ou calquera outra causa.
2. En caso de quedar vacante o decanato, asumirá as súas funcións o vicedecano ata que se elixa outro decano nas próximas eleccións, que de acordo co artigo 34 se celebrarán cada dous anos, ou ben nun período menor se de acordo co artigo 57 se celebrasen para cubrir dias ou máis vacantes. En ambos os casos o novo decano elixido desempeñará as súas funcións ata as eleccións en que correspondese destituír estatutariamente os que substituíse.
Artigoo 40º.-Atribucións do secretario.
Compete ao secretario:
1. Convocar as xuntas xerais e de goberno que ordene o decano.
2. Redactar as actas das xuntas e cantos documentos se precisen no exercicio das funcións que lle son propias.
3. Verificar que se cumpran os requisitos necesarios para o ingreso de novos colexiados antes de ser proposta a súa aceptación á Xunta de Goberno.
4. Levar a quenda de traballos encargados ao colexio, de acordo coas normas que estableza a Xunta de Goberno.
5. Levar as listas dos colexiados.
6. Custodiar toda a documentación de secretaría e os selos do colexio.
7. Redactar a memoria anual.
8. Dar curso no prazo máis breve posible ás instancias que se presenten.
9. Levar un libro rexistro dos traballos que presentasen os colexiados.
10. Levar un libro inventario do material do colexio.
11. Exercer as funcións propias de director de persoal do colexio.
12. Ordenar o traballo do persoal do colexio que non dependa directamente dunha comisión delegada ou dunha delegación.
13. As demais atribucións inherentes ao cargo.
Artigo 41º.-Atribucións do interventor.
Compete ao interventor:
1. Efectuar o balance de situación trimestral, establecendo as desviacións experimentadas con respecto ao orzamento e presentar o correspondente informe á Xunta de Goberno.
2. Ter ao seu cargo a intervención de todas as contas e de cantos gastos se produzan no colexio por calquera concepto.
3. Coidar que se leve, baixo a súa inmediata inspección, o sistema contable preciso e formular o balance xeral do exercicio así como a comparación definitiva co orzamento aprobado, informando en todo caso a Xunta de Goberno.
4. Presentar á Xunta de Goberno un proxecto do orzamento anual antes do día 15 de novembro de cada ano.
Artigo 42º.-Atribucións do tesoureiro.
Compete ao tesoureiro:
1. Coidar da recadación das cotas e dereitos que deban satisfacer os colexiados, así como os outros ingresos que correspondan ao colexio.
2. Coidar de que baixo a súa inspección se leve o libro de caixa e os libros que o colexio considere convenientes para a boa orde da tesouraría.
3. Practicar trimestralmente un arqueo de caixa e comprobación de contas bancarias.
4. Pagar as cantidades que correspondan ao colexio co visto e prace do decano.
Artigo 43º.-Atribucións dos vogais da Xunta de Goberno
Os vogais da Xunta de Goberno desempeñarán as funcións que lles asigne a Xunta de Goberno ou o decano.
Capítulo VII
Sede central. Delegacións
Artigo 44º.-Sede central.
O domicilio do colexio é o correspondente á súa sede central que actualmente é na Coruña, rúa Alameda 30-32, 8º. CP 15003.
Para a modificación da súa localización, requírese a aprobación da Xunta Xeral extraordinaria convocada especialmente para este obxecto, sendo necesaria a presenza física ou delegada da metade máis un dos colexiados, e a aprobación por maioría cualificada de 3/4.
No caso de cambio de domicilio, deberán modificarse os presentes estatutos.
Para o desenvolvemento das actividades dos órganos esenciais do colexio, na súa sede central, utilizaranse preferentemente as dependencias da delegación coincidente coa súa localización. Deberá exceptuarse deste funcionamento conxunto o movemento de fondos da súa particular dotación orzamentaria.
Artigo 45º.-Delegacións.
Co fin de potenciar a súa presenza e eficacia así como para facilitar o funcionamento administrativo do Colexio Oficial de Enxeñeiros Industriais de Galicia, de acordo co establecido no artigo 20 dos presentes estatutos, estrutúrase inicialmente o funcionamento deste colexio de Galicia, mediante o establecemento de delegacións na Coruña, Vigo, Lugo, Ourense, Pontevedra, Ferrol e Santiago de Compostela.
Os respectivos delegados actuarán como auxiliares e en representación da Xunta de Goberno do colexio, da cal dependerán directamente, e as instrucións da cal, que terán carácter executivo, acatarán en todo caso.
Artigo 46º.-Organización e funcionamento das delegacións.
A xestión de cada Delegación encomendarase aos seus representantes, elixidos dentro do ámbito de cada delegación de acordo co especificado nestes estatutos e que serán: delegado, subdelegado e os vogais, que forman a xunta da delegación.
O número de vogais de cada delegación depende do número total de colexiados pertencentes a esta, da forma seguinte:
* As delegacións cuxo número de colexiados sexa menor de 300, terán un vogal.
* As delegacións cuxo número de colexiados sexa igual ou maior de 300 e menor de 1.000, terán dous vogais.
* As delegacións cuxo número de colexiados sexa igual ou maior de 1.000, terán tres vogais.
A xunta da delegación será responsable do seu funcionamento, de forma inmediata ante a Xunta Xeral da delegación e como responsables desta e segundo proceda en cada caso ante a Xunta de Goberno ou a Xunta Xeral do colexio.
Para tratar os asuntos específicos de cada delegación ou que sexan propostos pola Xunta Xeral ou pola Xunta de Goberno, convocarase a Xunta Xeral de delegación, que estará constituída por todos os colexiados adscritos a esta.
As delegacións serán o centro de reunión e de traballo dos seus colexiados e prestarán os servizos do colexio a elas encomendados, informando e asesorando a Xunta de Goberno en todos os asuntos relativos á súa demarcación.
Poderán constituírse dentro de cada delegación, e con carácter transitorio e específico, as comisións de traballo que se coiden oportunas para un fin determinado e que quedarán automaticamente disoltas unha vez finalizado o traballo para que foron constituídas e lles foi encomendado realizar.
Para poder levar a cabo todas estas actividades será imprescindible que cada delegación dispoña de locais propiedade do colexio ou alugados e o persoal e medios de traballo precisos para realizar estas funcións, coas características de dignidade requiridas pola representación colexial que teñen.
O funcionamento destas delegacións estará xustificado desde os puntos de vista representativos, económicos e sociais, entendéndose esta xustificación como se sinala e especifica nos correspondentes artigos destes estatutos.
O delegado é membro nato, con voz e voto, na Xunta de Goberno do colexio, e poderá ser substituído ocasionalmente, polo subdelegado ou un vogal.
Os vogais da delegación desempeñarán as funcións que lles asignen a Xunta da delegación ou o delegado.
Artigo 47º.-Atribucións e obrigas das delegacións.
As delegacións terán, como atribucións e obrigas, unhas de carácter representativo e outras de carácter administrativo.
1. De carácter representativo:
a) Exercer a representación colexial logo de delegación ou apoderamento da Xunta de Goberno, ante as autoridades, asistindo no seu nome aos actos a que sexa convocado o colexio.
b) Velar polo cumprimento das normas de ética profesional entre os colexiados adscritos á súa demarcación, informando a Xunta de Goberno de calquera transgresión.
c) Velar polos dereitos profesionais e laborais dos colexiados adscritos á súa demarcación, informando a Xunta de Goberno cando calquera colexiado vexa lesionados ou menoscabados estes dereitos.
d) Denunciar ante a Xunta de Goberno os casos de intrusismo na súa demarcación.
e) Promover e impulsar a formación permanente dos colexiados adscritos á súa demarcación, mediante o desenvolvemento de actividades científicas, técnicas, económicas e culturais relacionadas coa profesión, e para o desenvolvemento da cal exista dotación económica na correspondente partida do orzamento xeral anualmente aprobado pola Xunta Xeral.
f) Emitir os informes que lles sexan encomendados pola Xunta de Goberno.
g) Celebrar ao longo do ano tres xuntas de delegación como mínimo, unha por cada cuadrimestre natural.
2. De carácter administrativo:
a) Trasladar directamente informadas á Xunta de Goberno as instancias e documentación necesaria dos enxeñeiros que residan na súa demarcación e desexen incorporarse ao colexio, así como informar dos compañeiros que causen baixa na delegación.
b) Proceder, por requirimento das autoridades provinciais e locais á designación de peritos entre os colexiados da delegación e de acordo cos regulamentos complementarios do colexio.
c) Formular o orzamento anual de gastos da delegación antes do día 15 de novembro de cada ano para sometelo á estatutaria aprobación. Así mesmo, enviaranse mensualmente á sede central as contas de resultados da delegación.
d) Redactar a memoria anual que remitirá á Xunta de Goberno durante a primeira quincena do mes de novembro de cada ano para a confección da memoria xeral do colexio.
e) Remitir á sede central durante os primeiros quince días de cada cuadrimestre un estado das actividades da delegación durante o cuadrimestre anterior.
f) Remitir á sede central a relación anual de ingresos e gastos dentro do mes de xaneiro de cada ano.
g) Intervir para a súa validez administrativa e responsable, na documentación dos traballos profesionais de todos os seus colexiados, efectuando, en caso de solicitude expresa do interesado, o cobramento dos honorarios, todo iso sen prexuízo do posterior control centralizado, de acordo coa normativa establecida para o ámbito xeral do colexio.
Artigo 48º.-Adscrición a unha delegación.
O concepto de adscrito a unha delegación corresponde aos colexiados que teñan o seu lugar de traballo habitual ou a súa residencia no ámbito territorial correspondente a esta. Cada colexiado adscribirase a unha delegación. Un colexiado non poderá estar adscrito en máis dunha delegación.
Os colexiados residentes fóra de Galicia deberán optar pola adscrición a unha determinada delegación do colexio. Unha vez adscritos a unha delas, pertencerán a esta para todos os efectos correspondentes.
Artigo 49º.-Modificación, creación ou supresión de delegacións.
Cando por calquera circunstancia fose necesario ou aconsellable, poderase variar a organización territorial do colexio, mediante a modificación, creación ou supresión dunha ou máis delegacións.
Para levala a cabo, será preciso convocar Xunta Xeral extraordinaria, despois de realizar o pertinente estudo, sendo necesaria, nela, a presenza física ou delegada dun terzo máis un dos colexiados, e que reciba a aprobación da maioría cualificada de 2/3 e efectuarase a modificación dos presentes estatutos.
Capítulo VIII
Eleccións
Artigo 50º.-Tipos de eleccións e lugar destas.
As eleccións que deberán realizarse para a designación dos colexiados que desexen ocupar os diversos cargos a que poidan aspirar todos os enxeñeiros industriais, adscritos no Colexio Oficial de Enxeñeiros Industriais e residentes en Galicia, serán de dous tipos:
1. Eleccións xerais:
Serán as que se convoquen cando corresponda renovar todos ou algún dos cargos de decano, vicedecano, secretario, interventor ou tesoureiro da Xunta de Goberno.
Estas eleccións realizaranse mediante o voto directo e segredo de todos os colexiados adscritos ao colexio, e a mesa electoral constituirase na sede central ou, eventualmente e por circunstancias que así o aconsellasen, na delegación ou no lugar que para tal fin sexa designado por acordo da Xunta Xeral ou Xunta de Goberno.
2. Eleccións nas delegacións:
Convocaranse cando corresponda renovar todos ou algúns dos cargos de delegado, subdelegado ou vogais das delegacións.
Realizaranse mediante o voto directo e segredo de todos os colexiados adscritos ás delegacións de que se trate e a mesa electoral constituirase nas dependencias da delegación correspondente, ou eventualmente e por circunstancias que así o aconsellasen, nos lugares que para tal fin sexan designados por acordo da Xunta de Goberno.
As convocatorias de todas estas eleccións, a formación dos correspondentes censos, as formas de votación, duración destas, escrutinios, proclamación dos elixidos, etc. desenvólvense nos artigos seguintes dos presentes estatutos.
Artigo 51º.-Censos electorais.
De acordo cos criterios establecidos no artigo 48, a sede central elaborará as listas dos censos de cada delegación, que será actualizado dous días laborables antes das eleccións.
Coincidindo coa convocatoria das eleccións, estarán estas listas nas delegacións respectivas á disposición dos colexiados aos cales se lles notificará pertinentemente este feito.
Para as eleccións xerais o censo será o resultante da suma de todos os censos das delegacións.
Artigo 52º.-Convocatoria de eleccións xerais, proclamación de candidatos.
Antes do 10 de outubro dos anos que correspondan, por acordo da Xunta de Goberno comunicarase a todos os colexiados os postos desta os ocupantes da cal deben cesar estatutariamente no desempeño das súas funcións, así como aqueles cargos que quedasen vacantes por dimisión ou calquera outra causa. Coa mesma comunicación abrirase o prazo de presentación de candidatos para os devanditos cargos a elixir, prazo que rematará ás 14.00 horas do día 25 de outubro ou do día hábil, non sábado, inmediatamente anterior se aquel fose sábado ou festivo.
As propostas de candidatos ou de candidaturas, considerándose candidaturas as que cubran, segundo corresponda, algúns dos cargos de decano, vicedecano, interventor, tesoureiro e secretario, deberán ser asinadas polo candidato ou todos os compoñentes da candidatura. Estas propostas deberán ser avaladas, coa súa sinatura, por un número de colexiados non inferior a 20, tendo en conta que un colexiado pode avalar varios candidatos ou candidaturas. Ningunha proposta deberá conter un número de candidatos superior ao de postos que se van cubrir. Un colexiado en ningún caso poderá ser candidato, nas mesmas eleccións, a dous ou máis cargos ou candidaturas.
Os candidatos que ocupen cargos que non se renoven nunhas eleccións e pretendan presentarse a outros postos, deberán dimitir do seu cargo, ante a Xunta de Goberno, na mesma reunión en que se tome o acordo de efectuar a convocatoria de eleccións.
Un mesmo cargo non poderá ser ocupado por un colexiado, en xeral, durante máis de dous mandatos consecutivos e, como excepción, se accede ao cargo, no transcurso dun mandato electoral, esta limitación comeza a rexer finalizado o devandito mandato parcial.
A Xunta de Goberno aceptará e proclamará aqueles candidatos ou candidaturas os compoñentes das cales sexan elixibles para os postos para que se presentan, de acordo co sinalado nestes estatutos, sempre que as propostas correspondentes cumpran as condicións que se establecen nos parágrafos anteriores deste artigo. No caso de que algúns dos integrantes dunha candidatura non cumpran as condicións para seren proclamados candidatos, a Xunta de Goberno aceptará e proclamará os restantes que cumpran as condicións.
Antes do día cinco de novembro comunicaránselles a todos os colexiados os candidatos e candidaturas presentados e proclamados, convocándose a elección para unha data da segunda quincena de novembro. Na mesma comunicación incluiranse as papeletas de votación tipo, nas cales quedarán claramente definidos os diferentes postos para cubrir e os candidatos proclamados para cada un deles. Así mesmo, remitiránse os dous sobres a que fai referencia o artigo 53.1 e que necesariamente deberá utilizar o colexiado no caso de que vote por correo.
Na papeleta indicarase, ademais, que unicamente se poderá votar por un só candidato para cada un dos cargos. Os candidatos ordenaranse alfabeticamente polos apelidos, nome e, en caso de igualdade, primeiro ao da titulación máis antiga, e se fosen desta, o de maior idade. Na papeleta de votación deberán quedar ben definidas as candidaturas en que se integran os distintos candidatos.
Na mesma data, desde a sede central, remitirase a todos os colexiados e a cargo do colexio, o programa das distintas candidaturas, o cal non poderá ocupar máis de dous folios. Se unha candidatura non desexa enviar o seu programa, non estará obrigada a facelo.
Un exemplar de cada unha das comunicacións indicadas, así como a lista de colexiados con dereito a voto, inserirase no taboleiro de anuncios da sede central e das delegacións.
Artigo 53º.-Formas de votación.
Os colexiados poderán participar nas eleccións para renovar os cargos de decano, vicedecano, secretario, interventor e tesoureiro da Xunta de Goberno.
As eleccións, como sinala o artigo 52 destes estatutos, serán por proclamación de candidatos por cargos. En consecuencia, consideraranse nulas aquelas papeletas en que se vote máis dun candidato por cargo, así como aquelas en que o número de cargos votados sexa superior ao dos que deban ser renovados ou non coincidan os candidatos cos cargos a que se presentan.
A votación poderase realizar de tres formas:
1.- Enviando o voto á sede central do colexio por correo con anterioridade á data fixada para a elección. A papeleta do voto, deberá ir dentro dun sobre, que será remitido polo colexio, que leva impreso CONTÉN PAPELETA, este sobre, incluirase xunto cunha fotocopia de ambas as caras do documento nacional de identidade, noutro sobre exterior que, así mesmo, enviará o colexio, cuxo sobre se remitirá por correo ao presidente da mesa electoral, coa anticipación suficiente para que poida estar en posesión desta última antes da súa constitución, neste sobre exterior, e no seu reverso deberán figurar os datos identificativos, que como mínimo serán:
* Sinatura do colexiado cruzando as liñas de peche.
* Remite claro, co seu nome e dous apelidos.
Os votos por correo introduciranse na urna da sede central a partir das 18.00 horas do día sinalado para a elección.
2.- Depositando o seu voto en calquera delegación do colexio, antes das 14.00 horas, do día laborable anterior ao fixado para a celebración da elección, a papeleta estará dentro dos dous sobres tal como se indica no anterior punto 2, de voto por correo.
Cada delegación rexistrará a entrada dos votos así recibidos e encargarase de que todos os sobres nela depositados cheguen á sede central antes da constitución da mesa electoral, remitindo, simultaneamente, a relación dos colexiados que votaron deste modo.
3.- Por votación electrónica. Este tipo de votación desenvolverase por un procedemento interno do colexio que necesitará a aprobación da Xunta Xeral por proposta da Xunta de Goberno.
Artigo 54º.-Xunta Electoral e mesa electoral.
A Xunta Electoral estará composta polo decano, o secretario, e un vogal nomeado pola Xunta de Goberno, que actuarán de presidente, secretario e vogal da Xunta Electoral respectivamente. Cando, por presentarse ás eleccións ou outras razóns, o decano ou o secretario non poidan pertencer á Xunta Electoral, ocuparán o seu posto o vicedecano e o interventor, respectivamente en caso de que algún destes, por presentarse ás eleccións ou outras razóns, tampouco poidan pertencer á Xunta Electoral, será a Xunta de Goberno quen os nomee.
A Xunta Electoral que é nomeada a Xunta de Goberno na mesma reunión que proclama os candidatos, segundo o artigo 52 dos estatutos, e cesa nas súas funcións cando os candidatos electos tomen posesión dos seus cargos, ten por finalidade garantir, nos termos expresados nos estatutos, a transparencia e obxectividade do proceso electoral e do principio de igualdade. Ten a súa sede na sede central do colexio.
As decisións da Xunta Electoral son vinculantes e poderán ser impugnadas ante a Xunta de Goberno ou ante a xurisdición correspondente, segundo se indica no capítulo XII destes estatutos.
As resolucións da Xunta Electoral que se tomen con anterioridade á constitución da Mesa Electoral, comunicaranse por escrito a todos os solicitantes, candidatos e delegacións.
Constituirase a mesa electoral na sede central ás 18 horas do día sinalado para a elección, de acordo co establecido no artigo 50, os seus membros serán nomeados pola Xunta de Goberno, na mesma reunión que nomea a Xunta Electoral, e a súa composición será a seguinte: un presidente, un secretario, que, de ser posible, serán membros da Xunta de Goberno, e tres escrutadores, elixidos entre todos os colexiados.
Non poderán pertencer á Xunta Electoral, nin á mesa electoral os candidatos proclamados pola Xunta de Goberno.
Os membros da Xunta Electoral, pola natureza das súas funcións, non poden pertencer á mesa electoral.
Cada unha das candidaturas e candidatos proclamados poderán solicitar un máximo de dous interventores para a mesa electoral, entre os colexiados que estean inscritos no censo electoral. As solicitudes serán dirixidas á Xunta Electoral, a cal emitirá a correspondente certificación dando unha copia ao interventor e outra ao presidente da Mesa Electoral. Os interventores poderán formar parte da mesa electoral, participar nas súas deliberacións con voz pero sen voto, asistir ao acto de votación e ao escrutinio, e terán dereito a expoñer e facer constar en acta as observacións que consideren pertinentes.
A mesa electoral considerarase constituída se están presentes dous ou máis membros dela. O presidente designará de entre os membros da mesa o que vaia substituílo provisioriamente.
A comprobación de validez das sinaturas dos colexiados que voten por correo, será realizada polos compoñentes da mesa electoral, mentres se efectúe o proceso de verificación descrito no artigo 55 destes estatutos.
Artigo 55º.-Votación e escrutinio.
No que fai referencia aos votos emitidos por correo e aos entregados previamente nas delegacións, seguirase o seguinte procedemento:
Os compoñentes da mesa electoral extraerán de cada sobre exterior a fotocopia do documento nacional de identidade e procederán á súa verificación; para iso comprobarán que o nome, apelidos e sinatura do sobre exterior coincide coa da fotocopia do documento nacional de identidade. A seguir comprobarase que o nome do colexiado figura na lista de electores e non emitiu con anterioridade o seu voto. O sobre que contén a papeleta será introducido polo presidente da mesa na urna. No caso de que a mesa, logo de consulta e visto e prace da Xunta Electoral, declarase invalidado o voto remitido por un colexiado, por non cumprir algunhas das condicións indicadas nos artigos correspondentes destes estatutos, deberá facer constar en acta as causas que motivaron a invalidez e remitir un oficio ao colexiado notificándolla.
Rematada a votación, a mesa procederá ao escrutinio. As dúbidas sobre a validez ou interpretación dun voto serán resoltas de forma inmediata pola mesa electoral, logo de consulta á Xunta Electoral. Unha vez rematado o escrutinio, o presidente da mesa proclamará elixidos os candidatos que obtivesen o maior número de votos e levantarase acta da votación, na cal se reflectirán as incidencias que se producisen, así como o resultado do escrutinio e os nomes dos candidatos elixidos. Nos casos de empate, a mesa proclamará o candidato da titulación máis antiga, e se fose da mesma, ao de maior idade.
Durante o escrutinio a mesa electoral terá en conta os seguintes criterios:
Se un sobre ten duplicadas as papeletas de votación e son iguais, considerarase un só voto.
É nulo o voto emitido en sobre ou papeleta distinta do modelo oficial, así como o emitido en papeleta sen sobre ou en sobre que conteña máis dunha papeleta de distinta candidatura.
Serán nulos os votos emitidos en papeletas en que se modificase,n engadisen ou riscasen os nomes dos candidatos.
Unha vez rematado o escrutinio o presidente da mesa preguntará se hai algunha reclamación que facer contra o escrutinio e, caso de habela, farao constar na acta.
Unha copia da acta da votación, así como unha lista dos colexiados que exercesen o dereito a voto publicarase no taboleiro de anuncios do colexio. Os sobres e papeletas utilizados serán arquivados en secretaría como mínimo durante un ano a partir do día da elección, para os efectos de salvagardar os dereitos de impugnación.
Artigo 56º.-Casos especiais.
No caso de que non se presentasen suficientes candidatos para a totalidade dos cargos para cubrir, a Xunta de Goberno convocará eleccións para os postos a que se presentasen os candidatos, quedando os restantes vacantes ata as eleccións seguintes.
No caso de que unicamente se presentase un só candidato para cada un dos cargos para elixir, farase constar así na comunicación que se enviará a todos os colexiados antes do cinco de novembro, de acordo co artigo 52 destes estatutos, suspendéndose a elección e quedando proclamados electos os candidatos presentados.
Artigo 57º.-Vacantes.
Sempre que se producise algunha vacante nalgún dos cargos, por dimisión ou por calquera outra causa, a Xunta de Goberno designará de entre os seus membros, se iso fose necesario, a persoa que deberá cubrila ata as próximas eleccións, en que deberán cubrirse todas as vacantes que se producisen. Se a vacante fose o cargo de decano, ocuparaa o vicedecano e a Xunta de Goberno nomeará, provisoriamente, un vicedecano entre os seus membros, ata que de acordo co parágrafo 2 do artigo 39 se elixa novo decano. Se a vacante fose o cargo de delegado, a ocuparaa o subdelegado da mesma delegación e a Xunta de Delegación nomeará, provisoriamente e se o considera oportuno, un subdelegado entre os membros da Xunta de Delegación.
Se quedasen vacantes dous ou máis cargos da Xunta de Goberno ou Xunta de Delegación, deberán convocarse no prazo máximo dun mes eleccións especiais para cubrir os cargos vacantes. Os cargos elixidos nestas eleccións especiais desempeñarán as súas funcións ata as eleccións en que lles corresponde cesar estatutariamente aos substituídos. A normativa para efectuar estas eleccións será a mesma establecida para as eleccións estatutarias, excepción feita das datas concretas a que fai referencia o artigo 52 destes estatutos, ben que deberán respectarse os prazos que no devandito artigo se sinalan.
Artigo 58º.-Toma de posesión.
A toma de posesión dos candidatos electos efectuarase na Xunta Xeral do mes de decembro, na cal cesarán os membros da Xunta de Goberno saíntes.
Os elixidos para ocupar vacantes tomarán posesión dos seus cargos na Xunta de Goberno seguinte ás eleccións.
Artigo 59º.-Eleccións nas delegacións.
As eleccións nas delegacións rexeranse polas mesmas normas que as eleccións xerais, salvo o indicado neste artigo.
O delegado, subdelegado e vogais que correspondan a cada delegación serán elixidos de entre os colexiados adscritos a esta, por votación directa e secreta entre eles.
A elección e renovación dos cargos das delegacións farase cada catro anos, convocándose cada dous anos na metade delas. As eleccións serán por proclamación de candidatos por cargos.
As propostas de candidatos ou de candidaturas deberán ser asinadas polo candidato ou por todos os compoñentes da candidatura. Estas propostas deberán ser avaladas, coa súa sinatura, por un número de colexiados da delegación non inferior a cinco, tendo en conta que un colexiado pode avalar varios candidatos ou candidaturas.
A proclamación de candidatos e a convocatoria de eleccións será efectuada, pola Xunta de Goberno, nas mesmas datas e prazos que as eleccións xerais do colexio.
Antes do día cinco de novembro, desde cada delegación que corresponda efectuar eleccións comunicaránselles, a todos os seus respectivos colexiados, os candidatos e candidaturas presentados e proclamados, convocándose a elección para unha data da segunda quincena de novembro. Na mesma comunicación incluiranse as papeletas de votación, nas cales quedarán claramente definidos os diferentes postos para cubrir e os candidatos proclamados para cada un deles. Así mesmo, remitiránse os dous sobres a que fai referencia o artigo 53 e que necesariamente deberá utilizar o colexiado no caso de que vote por correo.
Na mesma data, desde cada delegación remitiráselles aos colexiados adscritos a esta e a cargo do colexio o programa das distintas candidaturas, o cal non poderá ocupar máis de dous folios. Se unha candidatura non desexa enviar o seu programa, non estará obrigada a facelo.
Un exemplar de cada unha das comunicacións indicadas, así como a lista de colexiados con dereito a voto, se inserirá no taboleiro de anuncios das delegacións correspondentes.
As eleccións realizaranse o mesmo día das xerais. A votación poderá facerse:
1. Persoalmente, acudindo o día fixado para a elección á mesa electoral da delegación correspondente entre as 18.00 e 20.00 horas
2. Por correo, co mesmo procedemento que nas eleccións xerais, coa antelación suficiente para que poida estar na correspondente delegación no momento de constituírse a súa mesa electoral.
3. Depositando o seu voto na súa delegación antes de constituirse a mesa electoral.
4. Por votación electrónica.
Os colexiados que voten persoalmente entregarán o sobre que contén a papeleta ao presidente da mesa, quen a introducirá nunha urna selada, logo da comprobación da identidade de colexiado e de que o seu nome figura na lista de votantes e que non emitiu con anterioridade o seu voto. Ao voto persoal, en calquera caso, outórgaselle preferencia e anula os votos que de acordo coas normas puidesen ser emitidos con anterioridade polo colexiado.
Rematada a votación presencial, comezará o escrutinio e, finalizado este, o presidente da mesa proclamará os elixidos e enviará, antes de 3 días, á sede central, a acta cos resultados.
En cada delegación constituirase a mesa electoral:
A mesa electoral estará constituída polo delegado e subdelegado, que actuarán como presidente e secretario da mesa electoral respectivamente, ou os cargos e vogais da Xunta de Goberno que esta designe para substituílos, e tres escrutadores nomeados pola Xunta de Goberno entre os colexiados con dereito a voto, podendo facer de interventores de mesa un máximo de dous colexiados por candidato ou candidatura.
A campaña electoral terá lugar ata 24 horas antes das eleccións.
A toma de posesión realizarase na Xunta Xeral do mes de decembro, agás o previsto no artigo 58º.
Capítulo IX
Recursos económicos
Artigo 60º.-Recursos ordinarios do colexio.
Constitúen os recursos económicos ordinarios os que a seguir se enumeran:
1. Os produtos de bens e dereitos que correspondan en propiedade ao colexio.
2. As cotas de inscrición, se é o caso, e mensuais ordinarias, que serán fixadas pola Xunta Xeral de acordo coas propostas razoadas qu, ponderando a situación económica, lles sexan presentadas pola Xunta de Goberno. Non se exixirá cota de inscrición aos que se trasladen de colexio.
En todo caso, e mantendo integramente os seus dereitos, non se aboará a cota colexial cando o colexiado alcance os 70 anos.
3. As cotas derivadas dos visados.
4. Os dereitos que lle corresponda percibir ao colexio polo rexistro, servizos, certificacións sobre documentos e sinaturas relativas a traballos profesionais de calquera natureza.
5. Os beneficios que se obtivesen por publicacións e outras actividades.
Artigo 61º.-Recursos extraordinarios do colexio.
Constitúen os recursos extraordinarios deste colexio os que a seguir se enumeran:
1. As subvencións, donativos, etc. que lle conceda o Estado, corporacións oficiais, entidades comerciais ou industriais e particulares.
2. Os bens mobles ou inmobles que por herdanza, doazón ou calquera outro título lucrativo ou oneroso entren a formar parte do capital deste colexio.
3. As cantidades que por calquera outro concepto non especificado poida percibir o colexio.
4. Aqueles que por acordo da Xunta Xeral se consideren necesarios.
Todos os recursos extraordinarios precisarán para ser percibidos a previa aprobación da Xunta Xeral, salvo as subvencións que concedan o Estado eas corporacións oficiais.
Artigo 62º.-Recursos económicos da sede central.
No momento da confección do orzamento anual para a súa posterior aprobación pola Xunta Xeral, a Xunta de Goberno redactará o orzamento dos gastos que prevé necesarios para o funcionamento da sede central durante o ano seguinte.
Neste orzamento deben recollerse con todo detalle as previsións de gastos que trae consigo o funcionamento desta sede e, polo tanto, será imprescindible que se especifique o número e contía das axudas de custo que por asistencia ás Xuntas de Goberno e ás do Consello Xeral de Colexios sexan previsibles.
A cifra que así se alcance dividirase polo número total de colexiados en Galicia e o resultado deste cociente comunicaráselles coa suficiente anticipación a todas as delegacións para que multiplicando esta cantidade polo número de colexiados adscritos a cada unha delas, a inclúan como unha partida máis dentro das epígrafes correspondentes ao confeccionaren o seu orzamento anual respectivo.
A cantidade para achegar cada ano na forma sinalada será proposta pola Xunta de Goberno, dentro do orzamento anual xeral, e unha vez aprobada na Xunta Xeral non poderá modificarse sen novo acordo do máximo órgano esencial do Colexio.
Artigo 63º.-Recursos económicos das delegacións.
As delegacións confeccionarán os seus respectivos orzamentos, de acordo co estipulado nestes estatutos e seguindo a normativa establecida. Disporán do fondo de manobra que se especifique na normativa correspondente, e non poderán excederse nos gastos do seu orzamento anual, aprobado dentro do orzamento xeral do colexio, sen a previa proposta e conseguinte aprobación da Xunta Xeral extraordinaria que a tal fin fose convocada.
Artigo 64º.-Movemento de fondos.
Os cargos, libramentos e cantos documentos se relacionan co movemento de fondos do colexio serán autorizados coa sinatura do decano e do tesoureiro, coa toma de razón do interventor.
As contas correntes e depósitos de valores que se abran en establecementos bancarios serán a nome do colexio.
A Xunta de Goberno determinará a normativa e formalidades pertinentes para o movemento de fondos tanto da sede central, como das delegacións.
Capítulo X
Persoal contratado
Artigo 65º.-Persoal administrativo e subalterno.
Para conseguir unha maior eficacia no funcionamento e actuacións do colexio, así como o cumprimento das atribucións e obrigas de tipo administrativo que desenvolverá a sede central e as delegacións, a Xunta de Goberno poderá acordar a contratación do persoal necesario, fixando as súas retribucións de acordo coas disposicións legais vixentes e as normas de réxime interior establecidas, dando conta diso á Xunta Xeral.
O persoal que exerza o seu labor nos servizos administrativos da sede central estará ás ordes do director de xestión, dependente este último incluído, do secretario da Xunta de Goberno, que será o director de persoal da sede central e delegacións.
Nas delegacións o persoal administrativo e subalterno dependerá directamente do delegado respectivo.
A Xunta de Goberno exercerá o debido control sobre o labor e comportamento de todo o persoal contratado, e resolverá cantos problemas lle sexan formulados por este, dando conta á Xunta Xeral se a súa entidade así o fixese aconsellable ou imprescindible.
Capítulo XI
Réxime de distincións
Artigo 66º.-Distincións.
As distincións e premios deberán ser propostos pola Xunta de Goberno á Xunta Xeral, que llos poderá outorgar ás persoas ou entidades que se distinguisen polos seus méritos relevantes, na súa actividade profesional, cultural ou en beneficio da enxeñaría industrial.
O réxime de premios debe respectar en todo caso que os membros das xuntas de goberno, da comisión permanente e das comisións delegadas o son a título gratuíto aínda que non oneroso.
Capítulo XII
Réxime xurídico dos actos e da súa impugnación
Artigo 67º.-Dereito aplicable.
1. Os acordos emanados da Xunta de Goberno e da Xunta Xeral en exercicio das súas potestades administrativas estarán sometidas ao dereito administrativo.
2. Aqueles acordos que non se adopten en exercicio de funcións administrativas estarán sometidos á lexislación que corresponda e poderá ser obxecto de impugnación ou reclamación, así como da exixencia das responsabilidades que da súa propia natureza poidan derivar, ante a xurisdición competente.
Artigo 68º.-Recursos.
1. Os acordos emanados da Xunta de Goberno e da Xunta Xeral poderán ser obxecto de recurso de alzada ante o Consello Xeral de Colexios Oficiais de Enxeñeiros Industriais de España, dentro do prazo dun mes contado a partir do día seguinte ao da súa publicación ou notificación aos colexiados ou persoas a que afecte.
2. O recurso será presentado ante a Xunta de Goberno, que deberá elevalo ao órgano competente cos seus antecedentes e o informe que proceda, dentro dos 10 días seguintes á data da súa presentación.
3. Aqueles acordos que afectaren situacións persoais deberán ser notificados aos interesados.
4. Ao presentarse o recurso, o recorrente poderá solicitar e o órgano competente poderá acordar de xeito motivado, se non o fixese a Xunta de Goberno, a suspensión da execución do acordo impugnado.
5. No suposto de actos e resolucións ditados en exercicio de competencias administrativas delegadas, observaranse os termos da propia delegación canto ao órgano competente para coñecer, se é o caso, do recurso correspondente.
Artigo 69º.-Xurisdición contencioso-administrativa.
Os actos emanados da Xunta Xeral e da Xunta de Goberno, en canto estean suxeitos ao dereito administrativo, unha vez esgotado o recurso corporativo, serán directamente impugnables ante a xurisdición contencioso-administrativa.
Capítulo XIII
Xurisdición disciplinaria
Artigo 70º.-Responsabilidade disciplinaria.
Os enxeñeiros industriais están suxeitos a responsabilidade disciplinaria no caso de infracción dos seus deberes colexiais ou profesionais.
A Xunta de Goberno do colexio instruirá expediente para axuizar todos aqueles actos dos colexiados, agás os dos seus membros, que o serán polo Consello Xeral, que consideren que constitúen unha infracción culpable dos deberes profesionais ou colexiais, ou que sexan contrarios ao prestixio da profesión, ao respecto debido aos seus compañeiros, así como a desobediencia das ordes recibidas da Xunta de Goberno.
O expediente iniciarase por un acordo tomado por maioría dos compoñentes do órgano esencial correspondente, quen designará de entre os seus membros o oportuno instrutor e, se é o caso, un secretario, e tramitarase na forma establecida nestes estatutos.
Artigo 71º.-Faltas sancionables.
As faltas clasifícanse en leves, graves e moi graves.
1. Serán faltas leves:
a) A neglixencia escusable no cumprimento de preceptos estatutarios ou de acordos dos órganos esenciais do colexio ou do Consello Xeral.
b) As incorreccións de escasa transcendencia na realización dos traballos profesionais.
c) As faltas reiteradas de asistencia ou de delegación desta, por causa non xustificada, ás reunións da Xunta de Goberno e a non aceptación inxustificada do desempeño dos cargos corporativos que se lle encomenden.
d) Os actos leves de indisciplina colexial, en especial naquelas actividades que a Xunta de Goberno lle encomende e, en xeral, os demais casos de incumprimento dos deberes profesionais ou colexiais ocasionados por un descoido escusable e circunstancial.
2. Serán faltas graves:
a) incumprimento doloso de preceptos estatutarios ou de acordos dos órganos esenciais do colexio.
b) A desconsideración ofensiva grave a compañeiros.
c) Encubrimento de intrusismo profesional dun enxeñeiro non colexiado.
d) A realización de traballos que pola súa índole atentan contra o prestixio da profesión.
e) Os actos graves de indisciplina colexial, en especial naquelas actividades que a Xunta de Goberno lle encomende e, en xeral, os demais casos de incumprimento dos deberes profesionais ou colexiais que non fosen ocasionados por un descoido escusable e circunstancial.
f) incumprimento do deber de aseguranza cando así o esixa a lexislación vixente.
g) Deixar de satisfacer as obrigas colexiais, por un prazo mínimo de 1 ano.
3. Serán faltas moi graves:
a) Feitos constitutivos de delito que afecten o decoro ou a ética profesional.
b) Encubrimento de intrusismo profesional a quen non teña título de enxeñeiro industrial.
4. As faltas leves prescribirán aos seis meses; as faltas graves aos dous anos e as faltas moi graves aos tres anos.
O prazo de prescrición das faltas contarase desde a data de comisión dos feitos que as motivaron.
Artigo 72º.-Sancións.
As sancións que se lles poderán impoñerse aos colexiados serán as seguintes:
1. Por faltas leves:
a) Apercibimento privado.
b) Apercibimento por oficio con anotación no expediente persoal.
2. Por faltas graves:
a) Apercibimento público, con anotación no expediente persoal.
b) Suspensión do exercicio profesional ata seis meses.
c) Suspensión do exercicio do cargo ata seis meses.
d) Suspensión dos dereitos de colexiado, ata a satisfacción das obrigas colexiais.
3. Por faltas moi graves:
a) Suspensión ou inhabilitación para cargos ata dous anos.
b) Suspensión do exercicio profesional ata dous anos.
c) Expulsión do Colexio.
Artigo 73º.-Rehabilitación e cancelación de antecedentes.
1. Os sancionados poderán pedir a cancelación da nota do seu expediente persoal e, se é o caso, a rehabilitación, nos seguintes prazos contados desde o cumprimento da sanción:
a) Se fose por falta leve, aos seis meses.
b) Se fose por falta grave, aos dous anos.
c) Se fose por falta moi grave, aos catro anos.
d) Se consistise en expulsión, o prazo será de cinco anos.
2. Os trámites da cancelación de antecedentes e rehabilitación levaranse a cabo de igual forma que para o axuizamento e sanción das faltas e con iguais recursos.
Artigo 74º.-Tramitación do expediente.
Todas as sancións requiren a instrución previa do expediente, con audiencia do interesado ou interesados.
Para o devandito efecto, designado o instrutor conforme o disposto no artigo 70, e practicadas as probas e actuacións que conduzan ao esclarecemento dos feitos, formulará, se procede, prego de cargos en que se exporán, con clarerza, os feitos imputados susceptibles de integrar falta sancionable, a falta ou faltas tipificadas, supostamente cometidas, as sancións concretas que, se é o caso, se puidesen impoñer, así como a identidade do instrutor, e do secretario, se é o caso, e do órgano competente para impoñer a sanción e a norma que atribúe tal competencia.
O prego de cargos notificaráselles aos interesados, concedéndoselles un prazo de quince días hábiles para que poidan contestalo.
Contestado o prego de cargos ou transcorrido o prazo para facelo, o instrutor formulará proposta de resolución que se lles notificará aos interesados para que no prazo de quince días hábiles poidan alegar canto consideren conveniente á súa defensa.
A proposta de resolución remitirase ao órgano esencial que acordou a instrución do expediente para que adopte a resolución que proceda, que deberá ser tomada por maioría absoluta. A resolución definitiva que se adopte deberá ser en todo caso motivada e deberá indicar claramente os medios de impugnación de que poden dispoñer os interesados.
Capítulo XIV
Modificación dos estatutos. Disolución do colexio
Artigo 75º.-Supostos de modificación.
Os presentes estatutos deberán ser modificados nos seguintes supostos:
1. No caso de que algún ou algúns dos artigos se vexan afectados polas leis que se promulguen ou as normas de rango superior e vinculante que se diten. Neste suposto procederase á modificación dos artigos afectados exclusivamente.
2. Cando a Xunta Xeral, ben por ela mesma ou ben por proposta da Xunta de Goberno, estime precisa a actualización, modificación, supresión ou ampliación de determinados artigos destes estatutos ou da súa totalidade.
No suposto do número 1, será preciso que a aprobación da Xunta Xeral se realice por maioría simple; procederase á modificación ou adaptación dos artigos correspondentes seguindo a normativa que se indica no artigo seguinte.
No suposto do número 2 será preciso que a aprobación da Xunta Xeral se realice por maioría cualificada de 2/3, sendo, así mesmo, necesaria a presenza física ou delegada de, polo menos, o 5% dos colexiados; caso de que esta aprobación exista, procederase de acordo co expresado no seguinte artigo.
Artigo 76º.-Normativa para seguir en casos de modificación.
Nos dous casos supostos no artigo anterior, a Xunta Xeral ou a Xunta de Goberno nomeará unha comisión, os compoñentes da cal serán elixidos entre os colexiados, para que proceda á confección dun anteproxecto da nova redacción dos artigos que se vaian modificar ou, se é o caso, á redacción total duns novos estatutos dentro do prazo que para este traballo se estableza e que nunca poderá ser superior a catro meses.
Unha vez rematado o borrador por esta comisión,, e logo da a súa aprobación pola Xunta de Goberno, por simple maioría, enviaráselles a todos os colexiados para o seu coñecemento e para que, durante o prazo dun mes, poidan presentar as emendas que consideren oportunas, xa sexa á totalidade ou xa algún dos artigos, segundo sexa a modificación a que dea lugar.
No caso de que sexa soamente algún ou algúns dos artigos os que van ser modificados, as emendas que se presenten deberán referirse exclusivamente a estes artigos e non ao resto do articulado. Estas emendas estarán expostas na sede central e nas delegacións para que poidan ser coñecidas por todos os colexiados que o desexen durante o prazo dun mes. Así mesmo, enviaránselle estas emendas a cada colexiado.
Ao rematar o mes celebrarase a Xunta Xeral extraordinaria, que deberá ser convocada de acordo co estipulado nestes estatutos para tratar deste asunto, e na cal cada colexiado poderá defender as súas emendas, de acordo coa normativa establecida.
A aprobación da nova ou novas redaccións dos diversos artigos debe ser obtida pola maioría simple de votos emitidos polos colexiados asistentes e os estatutariamente representados nesta Xunta Xeral, agás para a modificación dos artigos 44, 49, 77, 78 e 79, para os cales se precisará a maioría expresada nestes.
Artigo 77º.-Acordos e procedemento de cambio de denominación do colexio.
1. O Colexio Oficial de Enxeñeiros Industriais de Galicia poderá cambiar de denominación cando así o acorde polo menos o 50% dos colexiados pertencentes a este, por votación dos presentes, e en Xunta Xeral extraordinaria convocada especialmente para este obxecto.
2. Cando o cambio de denominación sexa motivado polas leis que se promulguen ou as normas de rango superior e vinculante que se diten. Neste suposto, o Colexio Oficial de Enxeñeiros Industriais de Galicia poderá cambiar de denominación cando así o acorde, por votación dos presentes, a maioría dos colexiados asistentes á Xunta Xeral extraordinaria convocada especialmente para este obxecto.
Artigo 78º.-Acordos e procedemento de fusión, absorción ou segregación.
O Colexio Oficial de Enxeñeiros Industriais de Galicia poderá fusionarse, absorber, ser absorbido, ou segregarse cando así o acorde máis do 50% dos colexiados pertencentes a este, por votación dos presentes e en Xunta Xeral extraordinaria convocada especialmente para este obxecto.
En caso de fusión, absorción ou segregación do Colexio Oficial de Enxeñeiros Industriais de Galicia, a Xunta Xeral extraordinaria ou o Consello Xeral de colexios acordará o nomeamento dunha comisión para que proceda ao inventario do patrimonio que corresponde ás partes.
Artigo 79º.-Acordos e procedemento de disolución.
O Colexio Oficial de Enxeñeiros Industriais de Galicia poderá disolverse cando así o acorde as 3/4 partes dos colexiados pertencentes a este, por votación dos presentes e en Xunta Xeral extraordinaria convocada especialmente para este obxecto.
En caso de disolución e naqueles outros que por causas distintas á vontade dos seus colexiados sexa disolto este Colexio oficial de enxeñeiros industriais de Galicia, o Consello Xeral de Colexios acordará o nomeamento de liquidadores, con indicación do número e facultades para que, unha vez que sexan satisfeitas todas as obrigas sociais, fagan entrega á Asociación de Enxeñeiros Industriais de Galicia do sobrante existente.